Hrob Jozefa Čabelku na cintoríne Slávičie údolie v Bratislave
Prof. Ing. **Jozef Čabelka**, DrSc. (\* 15. február 1910, Holíč – † 6. júl 1987, Bratislava) bol slovenský mikrometalurg a expert na zváračstvo. V roku 1949 založil Výskumný ústav zváračský v Bratislave.

Životopis
---------

Základnú školu vychodil v rokoch 1916 – 1928 v Holíči, následne študoval na reálnom gymnáziu v Hodoníne. V rokoch 1928 – 1934 absolvoval Vysoké učenie technické v Brne (VUT) – najprv odbor strojné inžinierstvo konštrukčného smeru na Strojníckej fakulte, neskôr elektrotechnický silnoprúdový odbor na Elektrotechnickej fakulte a získal titul inžiniera. Po skončení štúdia ho tamojší profesori Karel Ryska a František Píšek odporučili do laboratória popredného svetového metalurga prof. Portevina v Paríži, aby si rozšíril vedomosti z oblasti metalografie a zvárania. Po ročnej praxi nastúpil na Vysokú školu zváračskú – École supérieure de soudure autogène (ESSA) v Paríži a po jej úspešnom absolvovaní získal diplom Ing. ESSA (inžinier – zvárač).

V roku 1937 založil elektródovňu vo Vamberku, kde bol vedúcim do 1943 (dnes ESAB). V roku 1942 sa stal mimoriadnym profesorom SVŠT a v roku 1946 jej riadnym profesorom. V roku 1943 založil a bol vedúcim Katedry fyzikálnej metalurgie na Strojníckej fakulte Slovenskej vysokej škole technickej, ktorá funguje dodnes. Do roku 1980 pôsobil na odbore Zvárania a zlievania. Počas niekoľkých rokov bol i dekanom a prodekanom *Fakulty strojného a elektrotechnického inžinierstva SVŠT*. V roku 1949 založil prvé postgraduálne štúdium zvárania, neskôr tvárnenia a napokon fyziky kovov v Československu. Bol spoluzakladateľom SAV. V roku 1952 sa stal člen korešpondent ČSAV, v r. 1953 akademik SAV a až do 1959 bol podpredsedom SAV. Jeho obrovskou zásluhou bolo i založenie Ústavu fyziky kovov SAV (dnes Ústav materiálov a mechaniky strojov).

Jeho smrť v roku 1987 oznámili len raz asi 30 sekundovou správou. Je po ňom pomenovaná križovatka pri Výskumnom ústave zváračskom v Bratislave aj Stredná odborná škola Jozefa Čabelku v Holíči.

Výskumný ústav zváračský v Bratislave
-------------------------------------

Založil v roku 1949 Výskumný ústav zváračský v Bratislave. Dokonca jeho prvú stavbu a založenie financoval aj z vlastných finančných zdrojov. Prostriedky získal objavom tzv. „krehkého lomu" – ľudskou rečou povedané, zistil, prečo sa námorné lode lámali v blízkosti zvaru a inicioval súčasnú technológiu žíhania oslabeného okolia.

Riaditeľom Výskumného ústavu zváračského (VÚZ) bol v období rokov 1949 – 1961. Koncom tohto obdobia VÚZ navštívili prvý tajomník ÚV KSSZ Nikita Chruščov a Nikolaj Bulganin, ktorí keď zistili, že ústav je na vyššej úrovni ako v ZSSR, bol profesor Čabelka na pokyn z Prahy do niekoľkých týždňov prepustený a musel do hodiny opustiť priestory ústavu. Následne nesmel byť prijatý v žiadnom strojárskom podniku v Česko-Slovensku. Na základe príhovoru Alexandra Dubčeka mu potom bolo umožnené ostať na SVŠT.

Vedecké objavy a práce
----------------------

* Čabelkov test zvariteľnosti
* Zváranie pod vodou – objav tzv. „krehkého lomu"
* Technológia žíhania zvarov

Ocenenia
--------

* Nominovaný na Nobelovu cenu za fyziku.
* 1947 Medzinárodná cena J. F. Lincoln Arc-Welding Foundation USA I. stupňa v roku za vyriešenie zvariteľnosti mäkkých konštrukčných uhlíkových ocelí. Cenu mohol previesť do ČSR len vo forme zakúpenia prístrojov a zariadení, ktoré boli umiestnené na pôde novovybudovaného Výskumného ústavu zváračského VÚZ.
* Bola mu dvakrát udelená štátna cena v ČSR.
* V roku 1996 mu prezident Michal Kováč prepožičal štátne vyznamenanie Rad Ľudovíta Štúra I. triedy, in memoriam.

Referencie
----------

1. 1 2  TURŇA, Milan. 100 rokov od narodenia Jozefa Čabelku. *Spektrum : Periodikum Slovenskej technickej univerzity v Bratislave* (Bratislava: Vydavateľstvo STU), február 2010, roč. XVI. /XLVIII./, č. 6, s. 11 – 13. Dostupné online [cit. 2019-10-29].
2. 1 2 3 4 5 6 7 8 9  CIFRA, Štefan. Jozef Čabelka (\* 12. 2. 1910 Holíč – † 6. 7. 1987 Bratislava). *Literárny týždenník* (Bratislava: Spolok slovenských spisovateľov), 2017. Dostupné online [cit. 2019-10-29]. Archivované 2019-09-03 z originálu.
3. ↑   *Štátne vyznamenania udelené v rokoch 1993 – 1998* [online]. Bratislava: Kancelária prezidenta SR, [cit. 2019-10-29]. Dostupné online.

Autoritné údaje: * GND: 1058135848
* ISNI: 0000 0000 5687 5704
* NK ČR: jn20000402985
* SNK: 152663
* VIAF: 84022383